b'\n_START_ARTICLE_\nEtolija\n_START_SECTION_\nGeografija\n_START_PARAGRAPH_\nEtolija na zahodu na reki Ahelos meji na Akarnanijo, na severu na Epir in Tesalijo, na vzhodu na Lokrido, na jugu pa na Korintski zaliv._NEWLINE_V klasi\xc4\x8dnem obdobju je bila sestavljena iz dveh pokrajin: na zahodu je bila Stara Etolija, ki je obsegala ozemlje od reke Ahelos do rek Evinos in Kalidon, vzhodno od Evinosa in Kalidona do Ozolijske Lokride pa je bila Nova Etolija. Ravninska obalna podro\xc4\x8dja Etolije so bila rodovitna, notranja gorata podro\xc4\x8dja pa nerodovitna. Gore, v katerih je bilo mnogo divjih zveri, so pre\xc5\xa1le celo v gr\xc5\xa1ko mitologijo kot lovi\xc5\xa1\xc4\x8de kalidonskega vepra.\n_START_SECTION_\nZgodovina\n_START_PARAGRAPH_\nPrvotni prebivalci Etolije so bili Kureti in Lelegi. V zgodnjem gr\xc5\xa1kem obdobju so se na njeno ozemlje priselili kolonisti iz Elide na Peloponezu, ki jih je vodil mitolo\xc5\xa1ki junak Etol, po katerem je pokrajina dobila ime. Dioniz iz Halikarnasa omenja, da je ime Kureti staro ime za Etolce, ime Lelegi pa staro ime za Lokrijce. Etolci pod poveljstvom kralja Toasa so se udele\xc5\xbeili trojanske vojne._NEWLINE_Etolci so verjetno \xc5\xbee v zgodnjem helenisti\xc4\x8dnem obdobju ustanovili Etolsko zvezo plemen in mest, katere primarna naloga je bila vzajemna podpora in za\xc5\xa1\xc4\x8dita. Zveza je po letu 340 pr. n. \xc5\xa1t. postala ena od vodilnih voja\xc5\xa1kih sil v anti\xc4\x8dni Gr\xc4\x8diji in pomemben nasprotnik makedonskih vladarjev in Ahajske zveze. Bila je tudi ena od najbolj u\xc4\x8dinkovitih politi\xc4\x8dnih tvorb tistega \xc4\x8dasa. Ko je leta 279 pr. n. \xc5\xa1t. v celinsko Gr\xc4\x8dijo vdrla velika mno\xc5\xbeica Galcev, so imeli prav Etolci najve\xc4\x8d zaslug, da so jih odbili in izgnali._NEWLINE_Etolska zveza je bila v nasprotju z Ahajsko zvezo razdeljena na polnopravne \xc4\x8dlane in zaveznike. Etolija je v zvezi obdr\xc5\xbeala gospodujo\xc4\x8d polo\xc5\xbeaj. Tak\xc5\xa1na ureditev je kljub temu omogo\xc4\x8dala vzdr\xc5\xbeevati demokracijo. Njena skup\xc5\xa1\xc4\x8dina se je sestajala vsaki dve leti in sovpadala z etolskimi igrami, tako da se je skup\xc5\xa1\xc4\x8dine udele\xc5\xbeilo veliko ve\xc4\x8dje \xc5\xa1tevilo dr\xc5\xbeavljanov kot bi se je sicer._NEWLINE_Etolija je v vojni proti Rimski republiki stopila na stran gr\xc5\xa1kega kralja Antioha III. in je po njegovem porazu leta 189 pr. n. \xc5\xa1t. postala tako reko\xc4\x8d rimska podlo\xc5\xbenica. Po zmagi Ahajcev pod poveljstvom Lucija Mumija Ahaika leta 146 pr. n. \xc5\xa1t. je postala del rimske province Ahaje._NEWLINE_V srednjem veku je bila Etolija del Bizantinskega cesarstva, ki je pre\xc5\xa1lo pod osmansko oblast. Osmani so po relativno neuspe\xc5\xa1nem poskusu kolonizacije regije vzeli ve\xc4\x8dje \xc5\xa1tevilo su\xc5\xbenjev in dobrin in se zatem umaknili.'